อาหารไทยบ้านๆ กับไวน์ ใครว่าไม่เข้ากัน?
ดิฉันว่าคุณคงไม่เถียงว่าอาหารไทยเป็นอาหารที่อร่อยที่สุดในโลกชาติหนึ่ง แต่การหยิบไวน์ซึ่งเป็นรสชาติจากตะวันตกมาจับคู่กับรสเปรี้ยว หวาน เค็ม มัน แบบบ้านเราล่ะ มันจะเข้ากันเหรอ?อยากรู้ต้องลองอาหารไทยมีความพิเศษ แต่พิเศษอย่างไร เราขอให้คุณหลับตาแล้วบรรยายถึงความเป็นความอร่อยแบบชาติสยามมาสัก 1 ประโยคสิ (เดี๋ยวเรานั่งรอ…)เอาล่ะ หมดเวลาแล้ว มันไม่ง่ายเลยใช่ไหมที่จะเจาะจงบอกถึงลักษณะอาหารที่เราคุ้นเคยออกมาเหมือนกับนึกถึงอาหารฝรั่งเศส คุณอาจนึกถึงขนมปังพาสตรี ชีสสารพัด หรืออาหารอิตาเลียนคือพาสต้าและพิซซ่าต่างๆ นั่นก็เป็นเพราะความหลากหลายในเชื้อชาติและอิทธิพลที่เราได้หยิบยืมมาจากหลากหลายชาติ นำมาผสมรวมเป็น อาหารไทย ที่ทั้ง เปรี้ยว หวาน เค็ม เผ็ด มีทั้งขมและหอมไปพร้อมกันนั่นเองแต่ครั้งนี้เราไม่ได้พาคุณออกเดินทางไปไฟน์ไดนิ่งอาหารไทย 7 คอร์สที่ไหน แต่ขอเชิญมาเปิดตู้กับข้าว แล้วหาอะไรอร่อยๆ รสบ้านๆ แบบไทยกินกันเคล้ากับไวน์ แบบที่ครั้งหน้าเพื่อนจะมาดูหนังที่บ้าน คุณจะลวกน้ำร้อนใส่มาม่าหน้าทีวี หรืออยากล้อมวงกินข้าวพร้อมหน้ากับที่บ้าน เราพิสูจน์แล้วว่า ไวน์ก็เป็นส่วนหนึ่งของความอร่อยได้ไม่แพ้กันเลย และนี่คือ 5 อาหารบ้านๆ ที่เราอยากชวนคุณลองจิบไวน์เคียงไปด้วยข้าวไข่เจียวหมูสับข้าวไข่เจียวหมูสับจะแบบนุ่มๆ หรือกรอบฟูสะท้านทรวง นี่คือเมนูสิ้นคิดที่อร่อยตลอดกาล ตั้งแต่มื้อเช้ายันผับวาย แถมยังกินกับอะไรก็อร่อยอย่างง่ายดาย บางบ้านทอดแบบน้ำมันน้อยเพื่อสุขภาพ บ้างทอดน้ำมันเยอะๆ เพื่อให้ฟูกรอบในหม้อแคบ ไม่ว่าจะโรยหน้าผักชีหรือใส่ใบโหระพา จานนี้คือจานเด็ดตลอดกาลที่มีหลักฐานยืนยันว่าเป็นเมนูถวายพระในวัดพระแก้วมาตั้งปี 1809 เชียวจับคู่กับ: ไข่เจียวหมูสับโปะข้าวสวยร้อนๆ จานนี้เข้ากันได้ดิบดีกับชาร์ดอนเนย์ (Chardonnay) หรือปิโนต์ นัวร์ (Pinot Noir) เนื่องจากไข่นั้นมีรสที่อูมามิแบบธรรมชาติ ถ้าจะลองจิบไวน์ เราขอแนะนำไวน์แดงอย่างปิโนต์ นัวร์ เนื่องจากเป็นไวน์ที่แฝงด้วยรสเอิร์ธตี ออกรสที่ชวนนึกถึงธรรมชาติ (แบบหญ้าสีเขียว กลิ่นฝนอ่อนๆ) โดยเฉพาะเป็นองุ่นที่โตในเบอร์กันดี ฝรั่งเศสด้วยแล้ว หรือถ้าอยากเพิ่มความสดชื่นขึ้นมาหน่อย เราขอแนะนำชาร์ดอนเนย์ที่ให้รสชาติสดชื่นเหมาะกับการกินของทอดมันๆ ได้อย่างดิบดี เพราะช่วยตัดรสมันๆ แถมยังช่วยดึงกลิ่นของไข่เจียวให้ชัดขึ้นอีกด้วยนี่สิข้าวผัดกะเพราหมู ไข่ดาวจานเด็ดสิ้นคิดแต่กินเท่าไรก็อร่อยไม่มีเบื่อ แถมยังไม่มีสูตรตายตัว ขึ้นอยู่กับรสมือปรุงบ้านนั้นๆ แต่กะเพราหมูหาได้ทุกที่ จะเลือกใส่ถั่ว ไม่ใส่ถั่ว เผ็ดระดับลิ้นชา หรือโรยใบกะเพราหอมฉุยไม่ยั้งมือ ขอแค่โปะไข่ดาวเด้งดึ๋งลงบนข้าวสวยร้อนๆ จานนี้มัดใจมาแล้วทุกสถาบันจับคู่กับ: ลืมน้ำอัดลมหรือชาเย็นไปเสียก่อน ขอให้ลองคาเบอร์เนต เมอร์โล เบลนด์ (Cabernet Merlot Blend) ไวน์แดงบอดี้แบบกลางๆ ที่เข้าคู่กับรสเข้มข้นของเนื้อหมูที่ผัดแล้ว ทั้งไวน์ชนิดนี้ยังมีรสชาติความเป็นองุ่นที่สุกงอมแบบเต็มที่ เสริมให้ได้กลิ่นของใบกะเพราหอมฟุ้งไปอีก น่าหม่ำไหมล่ะ?ไข่พะโล้ต้มพะโล้เค็มหวานใส่เครื่องเทศตำรับจีนนี้ เป็นจานที่ทุกบ้านมักรับประทาน แถมยังมีขายทั่วไป (ไม่เชื่อแง้มมองได้ที่ร้านข้าวแกงแทบทุกหนแห่ง) รสชาติที่เข้าขั้นของน้ำแกง จะราดข้าว หรือซดเปล่าๆ ก็อบอุ่นหัวใจราวกับได้กลับบ้าน ยิ่งกินกับเต้าหู้และหมูสามชั้น พร้อมข้าวสวยร้อนๆ ด้วยแล้ว อร่อยเหาะ หรือจะลองกินกับไข่เจียวก็ยกระดับความอร่อยแบบไข่ๆ ไปอีกขั้น ไม่เชื่อเราท้าให้ลอง…จับคู่กับ: ก่อนจะดื่มด่ำความอร่อยของจานนี้ เราขอให้คุณคว้าไวน์แดงรสล้ำๆ อย่าง ชีราซมาด่วน เพราะเป็นสิ่งที่หากลองแล้วจะรู้ว่าเข้ากันอย่างไม่น่าเชื่อ ก็เพราะไวน์แดงที่รสเข้มข้นและมักมีรสเฝื่อนลิ้นนิดๆ จากแทนนินอย่างชีราซ โดยเฉพาะจากบารอสซ่าในออสเตรเลียเป็นตัวตัดรสเลี่ยนของหมูสามชั้นมันเยิ้ม (ที่หลายคนโปรดปราน) ได้ดีขนัด และสร้างรสชาติที่สมดุลภายในปาก จนกินไข่พะโล้กี่คำก็เอร็ดอร่อย หรือหากไม่ใช่ชีราซ เราแนะนำไวน์ที่มีความฟูลบอดี้อื่นๆ ได้ แต่หากทำพะโล้เอง อาจระวังใส่เครื่องเทศเยอะเกินไป เพราะเครื่องเทศที่เข้มข้นในชีราซอาจจะถูกน้ำพะโล้กลบหมดเอานะบะหมี่กึ่งสำเร็จรูปต้มยำ เมนูอาหารที่เกือบทุกบ้าน (ที่ไม่ได้รักสุขภาพขั้นสุด) เป็นต้องมีติดตู้ ทั้งยี่ห้อชื่อมีไม้ยมก กระทั่งยี่ห้อเกาหลีเผ็ดไฟแล่บ ปฏิเสธไม่ได้เลยว่า บะหมี่กึ่งสำเร็จรูปเป็นอาหาร บ้านๆ โดยเฉพาะรสหมูสับและรสต้มยำ และจะกินแบบแห้ง กรอบ หรือแบบน้ำ สิ่งหนึ่งที่รสต้มยำมีเหมือนกันคือ ความแซ่บน้ำลายสอเชียวล่ะจับคู่กับ: ลองออฟ ดราย รีสลิ่ง (Off Dry Riesling) ไวน์ขาวที่มีน้ำตาลไม่สูงนักเช่นนี้ ช่วยดึงรสชาติความแซ่บเร้าใจของน้ำต้มยำออกมาได้อย่างดี ทั้งยังมีกลิ่นอ่อนๆ ของพืชตระกูลส้มที่ชูโรงรสกุ้งในน้ำต้มยำออกมาได้ดิบดี และหากคุณชอบไวน์ที่หวานนิดๆ ดรายมากหน่อย ไวน์ที่คนมักไม่ค่อยรู้จักอย่างออฟ ดราย รีสลิ่งนี้ น่าจะเป็นทางออกที่แจ๋วไปเลยส้มตำปูปลาร้าความบ้านแซ่บ 10 ต้องมอบให้ส้มตำ (ปูปลาร้า) ที่ไม่ว่าจะขึ้นห้าง ขึ้นภัตตาคารเพียงใด กลิ่นและรสชาติเอกลักษณ์ยังคงความ บ้าน ไม่เสื่อมคลาย และนี่แหละ อาหารเอกลักษณ์ตัวแทนภาคอีสานของชาวไทย ที่แม้ใครไม่เก็ต เราก็หาได้แคร์ไม่จับคู่กับ: ปาร์ตี้อาหารอีสานคราวหน้า ขออัญเชิญสปาร์กลิงไวน์หรือไวน์ขาวอย่างซาวิญง บลองก์ มาจิบคู่เพื่อความแจ่มยกระดับ เพราะรสชาติและกลิ่นผลไม้ในไวน์จะช่วยดันรสสดใหม่และเผ็ดร้อนในส้มตำให้ออกมาได้อย่างเต็มที่ แถมยังดึงความสดชื่น เมื่อจับคู่กับรสชาติของปลาร้า ที่เป็นดุจแอนโชวี่แบบไทยได้ รสชาติที่สดชื่นและแหลมนิดๆ เมื่อได้จิบเคล้ากับส้มตำรสจัดจ้าน รับรองว่าจกคู่กับข้าวเหนียวหรือไก่อะไรก็อร่อยรู้อย่างนี้แล้ว คราวหน้าอย่าให้ขอบเขตของรสชาติมาบดบังความสนุกของการกินดื่ม อยากทดลองไก่ย่างส้มตำกับสปาร์กลิงไวน์ก็จัดไป หรือจะเล้งแซ่บกับซาวิญง บลองก์ ก็อาจจะเข้าคู่กันสุดๆ เพราะใครจะรู้ คุณอาจได้พบรสชาติใหม่ๆ ที่ติดใจไปอีกนานก็ได้นะอ่านเรื่องไก่ทอด + ไวน์ = ? เมื่อเราจับคู่ไวน์กับไก่ทอดชื่อดัง ได้ที่นี่ภาพประกอบ:พิสูจน์อักษร: 
ชวนมาเปิดตู้กับข้าว แล้วหาอะไรอร่อยๆ รสบ้านๆ แบบไทยกินกันเคล้ากับไวน์ แบบที่ครั้งหน้าเพื่อนจะมาดูหนังที่บ้าน คุณจะลวกน้ำร้อนใส่มาม่าหน้าทีวี หรืออยากล้อมวงกินข้าวพร้อมหน้ากับที่บ้าน เราพิสูจน์แล้วว่าไวน์ก็เป็นส่วนหนึ่งของความอร่อยได้ อยากรู้ต้องลอง